পুলিশের সিভিক ভলান্টিয়ার। কিন্তু ফেসবুকে পরিচয় লেখা উত্তর দিনাজপুর পুলিশ সুপারের দপ্তরের কর্মী! নিজের চাকরিকে এ ভাবেই ‘মূল্যবান’ বানিয়ে বর্ধমানের উত্তর শ্রীরামপুরের বাসিন্দা দিশা দেবনাথকে ফ্রেন্ড রিকোয়েস্ট পাঠান আনন্দ রায়। সেই থেকে পরিচয়। ক্রমে প্রেম ও পালিয়ে গিয়ে বিয়ে। আর বিয়ের পরেই স্বমূর্তি ধারণ করেন আনন্দ। তিনি ও তাঁর পরিবারের অন্য সদস্যরা পণের জন্য প্রবল চাপ দিতে থাকেন দিশাকে। এর পর গত বৃহস্পতিবার রায়গঞ্জ থানার সাহাপুর এলাকায় শ্বশুরবাড়িতেই মৃত্যু হয় দিশার। শ্বশুরবাড়ির লোক আত্মহত্যার দাবি করলেও, দিশার বাড়ির লোকের অভিযোগ, খুনই করা হয়েছে দিশাকে। 
পুলিশ ও মৃত গৃহবধূর পরিবারসূত্রে জানা গিয়েছে, ফেসবুকে ঘনিষ্ঠতা বাড়তে শুরু হওয়ার পর রায়গঞ্জের সাহাপুরের আনন্দ বর্ধমানে চলে আসেন দিশার সঙ্গে দেখা করতে। এর পর ২০১৬ সালের ৩০ জানুয়ারি তাঁরা দু’জনে সেখানকার এক মন্দিরে বিয়ে করেন। দুই পরিবারই মেনে নেন তাঁদের বিয়ে। বিয়ের পরেই আনন্দর আসল পেশার কথা জানতে পারেন দিশা। কিন্তু মেনে নিতে বাধ্য হন। 
এর পরই শুরু হয় অত্যাচার। পণের দাবিতে দিশার উপরে নির্যাতন চালাতে থাকেন তাঁর শ্বশুরবাড়ির লোক। তাঁদের দাবিমতো দিশার বাবা নগদ এক লক্ষ টাকা ও সোনার অলঙ্কার উপহার দেন। কিন্তু তাতেও আশ মেটেনি আনন্দের। আরও টাকার জন্য তিনি চাপ দিতে থাকেন গৃহবধূ দিশাকে। 

এই বিষয়ে অন্যান্য খবর

গোপন সম্পর্কে জড়িয়েছে স্ত্রী, সন্দেহের বশে ভয়ঙ্কর ‘শাস্তি’ স্বামীর
মনুয়া কাণ্ডের উল্টো ঘটনা বারাসতেই, স্ত্রী’র প্রেমিককে ডেকে এনে খুন


বৃহস্পতিবার বিকেলে আনন্দ বর্ধমানে তাঁর শ্বশুরবাড়িতে টেলিফোন করে জানান, দিশা আচমকা আত্মহত্যা করেছেন। মেয়ের মৃত্যুকে আত্মহত্যা বলে মানতে নারাজ দিশার পরিবার রায়গঞ্জ থানায় খুনের অভিযোগ দায়ের করেন। কিন্তু ততক্ষণে আনন্দ ও তাঁর পরিবারের লোকজন গা ঢাকা দিয়েছেন। পুলিশ ঘটনার তদন্ত শুরু করেছে। 
পুলিশ সুপার শ্যাম সিং জানিয়েছেন, “আমার দপ্তরের কর্মী পরিচয় কেউ দিলে সেটা তো আমার জানার কথা নয়। তবে সিভিক ভলান্টিয়রের কাজ করার জন্য পুলিশ ওই অভিযুক্তকে আলাদা কোনও সুবিধা দেবে না। অভিযোগ অনুযায়ী তাঁর বিরুদ্ধে তদন্ত করা হবে।’’